OKRESNÁ PROKURATÚRA BRATISLAVA V 
Prokofievova 4, 851 01 Bratislava 5	

Číslo: 3 Pv 555/15/1105	Bratislava V 02.12.2015 
EEČ: 2-12-330-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Bratislava V 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
trvalé bydlisko: XXXXX 7
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
obvinený XXXXX si vôbec neplnil svoju zákonnú vyživovaciu povinnosť voči svojej maloletej dcére XXXXX, nar. XXXXX, ktorá mu vyplýva aj z  ustanovenia § 62  a nasledujúce Zákona o rodine č. 36/2005 Z. z. a ktorá mu bola deklarovaná rozsudkom Okresného súdu v Bratislave XXXXX č.k. XXXXX zo dňa XXXXX, ktorý nadobudol právoplatnosť dňa XXXXX, vo výške  150,- Eur mesačne, a to vždy do 15. dňa toho ktorého mesiaca vopred k rukám matky XXXXX, trvale bytom Bratislava, XXXXX, Bratislava, pričom menovaný obvinený si neplnil svoju vyživovaciu povinnosť v období od mesiaca december 2014 vrátane do mesiaca október 2015 vrátane, čím mu za sledované obdobie vznikol dlh na bežnom výživnom v celkovej výške 1.250,- Eur,
  
lebo zanikal trestnosť činu.

.  
 
Odôvodnenie:
Poverený príslušník PZ v Bratislave V, Odboru poriadkovej polície, Obvodného oddelenia PZ Petržalka – XXXXX Bratislava uznesením pod sp.zn. ORP-XXXXX dňa 15.10.2015 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1 Trestného zákona na skutkovom základe uvedenom v citovanom uznesení. Predmetné uznesenie bolo obvinenému doručené dňa 21.10.2015.

Dňa 23.11.2015 predložil poverený príslušník PZ tunajšej prokuratúre návrh na zastavenie trestného stíhania obvineného XXXXX v zmysle § 215 ods. 1 písm. h)  Trestného poriadku. 

	Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie od mesiaca december 2015 vrátane do mesiaca október 2015 vrátane sumu vo výške 1.250,- Eur. Z tejto sumy neuhradil  žiadnu čiastku. Dňa 19.08.2015 podala na menovaného poškodená XXXXX, matka maloletej dcéry XXXXX trestné oznámenie. Vo veci sa vykonávalo skrátené vyšetrovanie a v rámci neho bola dňa 15.11.2015 vypočutá  ako poškodená aj oznamovateľka XXXXX. Menovaná uviedla, že obvinený jej uhradil na základe výzvy policajného orgánu celú sumu vo výške 1.250,- Eur, a to dvomi poštovými poukážkami, o čom predložila aj doklady. Platba vo výške 1.100,- Eur bola uhradená dňa 19.10.2015  a platba vo výške 150,- Eur bola uhradená dňa 11.11.2015. To znamená, že ku dňu výsluchu jej obvinený nedlhuje žiadne výživné na ich spoločnú maloletú dcéru XXXXX. Takisto uviedla, že v čase neplatenia výživného zo strany obvineného nebola ich dcéra vystavená hmotnej núdzi, ktorá by nemala len prechodný charakter. V súčasnosti nemá obvinený žiadny dlh na výživnom voči ich spoločnej dcére. 

K veci bol vypočutý obvinený XXXXX dňa 12.11.2015, kedy uviedol, že je si vedomý svojej vyživovacej povinnosti voči maloletej dcére XXXXX, rovnako si je vedomý, že mal dlh na výživnom vo výške 1.250,- Eur. Zároveň predložil do spisu potvrdenie o zaplatení výživného v plnej sume. Výživné neplatil z dôvodu, lebo bol v zlej finančnej situácii. Do budúcna si bude svoju vyživovaciu povinnosť plniť riadne a včas. 

S poukazom na vyššie uvedené skutočnosti som toho názoru, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Zdenka Demeterová 
prokurátorka